नई दिल्ली। भाजपा ने सिख श्रद्धालुओं को सीमापार करतारपुर साहिब गुरुद्वारे जाने की अनुमति देने पर पाकिस्तान को धन्यवाद देने को लेकर पंजाब के मंत्री नवजोत सिंह सिद्धू पर निशाना साधा और कहा कि इस पड़ोसी देश की बड़ाई करने वाले नेता कांग्रेस में बढ़ते जा रहे हैं। भाजपा प्रवक्ता शहनवाज हुसैन ने संवाददताओं से कहा कि पाकिस्तान की तारीफ करना कांग्रेस की आदत बन गयी है। उन्होंने इस विपक्षी दल से यह स्पष्ट करने को कहा कि क्या सिद्धू की टिप्पणी पार्टी के आधिकारिक रुख को परिलक्षित करती है।